Kogudus Jumala rahvana tähendab erilist pühendumist, kuulekust ja ka sarnanemist Jumalale. Jumala perekond lisab siia juurde taevase Isa ja lapse suhte,  mis on tulnud möödunud orjapõlve asemele ning osaduse suhted perekonna sees, kus elavad erinevad põlvkonnad, erinevate võimete, huvide ja temperamendiga liikmed koos. Pilt Kristuse ihust räägib Kristuse töö jätkamisest, samuti liikmete kooskõlastatud tööst. Tempel tähendab kohta, kus Jumal asub, Tema ligiolu. Preesterkond tähendab õigust seista otse Jumala ees, aga ka kohustust täita Jumala korraldusi, olla vahemeheks Jumala ja inimeste vahel. Kari tähendab Karjasele järgnemist, Jumala hääle kuulamist ning  ühtlasi abitust ilma Jumala juhtimiseta, ohustatust paljude vaenlaste poolt. Kristuse pruut tähendab puhtust, pühadust, valmistumist eesootavaks taevaseks pulmapeoks. Jumala armee tähendab kuulekust, distsipliini, eesmärgistatud ja kooskõlastatud tegevust, aga kõige enam seda, et oleme võitlustandril.